Document ID: 32012R0636

РЕГЛАМЕНТ (ЕС) № 636/2012 НА КОМИСИЯТА
от 13 юли 2012 година
за удължаване с шест месеца прилагането на Регламент (ЕС) № 161/2012 относно спешни мерки за опазване на запасите от пикша във водите на запад от Шотландия
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 2371/2002 на Съвета (1), и по-специално член 7 от него,
като има предвид, че:
(1)
Доказаната сериозна заплаха за опазването на някои запаси от пикша във водите на запад от Шотландия накара Комисията да приеме - въз основа на разпоредбите на член 7 от Регламент (ЕО) № 2371/2002 - Регламент (ЕС) № 161/2012 от 23 февруари 2012 г. относно спешни мерки за опазване на запасите от пикша във водите на запад от Шотландия (2).
(2)
В Регламент (ЕО) № 2371/2012 се определя, че спешните мерки следва да продължат не повече от шест месеца и че Комисията може да вземе ново решение за продължаване срока на действието им за максимален период от нови шест месеца.
(3)
Съображенията, които са в основата на приемането на въпросните спешни мерки, остават валидни за срока на настоящия риболовен сезон. В противен случай постигнатите до момента положителни ефекти биха могли да бъдат изгубени. Тъй като съответните риболовни дейности действително още продължават, прекратяването на спешните мерки би въвело отново изискванията за състава на улова, което би означавало нарастване на изхвърлянията и по този начин съществено увеличаване на натиска, оказван от риболова върху пикшата и други запаси, тъй като рибарите се стараят да разтоварват квотите си на брега по законен път.
(4)
Възможно е мерките за постоянна защита на запасите от пикша, обхванати от Регламент (ЕС) № 161/2012 на Комисията, да не бъдат въведени навреме преди изтичането на срока на прилагане на посочения регламент. Междувременно опазването на запасите от пикша продължава да е застрашено.
(5)
Поради това е целесъобразно срокът на спешните мерки, предвидени в Регламент (ЕС) № 161/2012, да бъде удължен с шест месеца,
ПРИЕ НАСТОЯЩИЯ РЕГЛАМЕНТ:
Член 1
Прилагането на Регламент (ЕС) № 161/2012 се удължава до 25 февруари 2013 г.
Член 2
Настоящият регламент влиза в сила в деня след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 13 юли 2012 година.

Labels: 20
11
6